Nóg vyf onwettige myners dood gevind | Maroela Media
Nóg vyf onwettige myners dood gevind
Die liggame van nóg vyf onwettige myners is Woensdag naby ŉ mynskag in Roodepoort aangetref.
Robert Mulaudzi, ŉ woordvoerder van die Johannesburgse nooddienste, het Donderdag gesê dié vyf mans se liggame is ook deur ander onwettige mynwerkers na die oppervlak gebring. Vyf mynwerkers se liggame is Dinsdag ook naby ŉ mynskag in Roodepoort aangetref.
“Dit wil voorkom of hulle al ŉ paar dae gelede gesterf het, want hulle liggame het reeds begin ontbind,” het Mulaudzi gesê.
Die liggaam van nóg ŉ onwettige mynwerker is Sondag ook in Roodepoort gevind.
Mulaudzi het gesê die nooddienste het probeer om oor die naweek spanne in die skag in te stuur, maar hulle moes onttrek weens die gevaarlike omstandighede.
Altesaam 25 onwettige mynwerkers is verlede week uit ŉ verlate mynskag in Benoni aan die Oos-Rand gered. Die liggame van nóg twee onwettige werkers is ook in ŉ ander mynskag in Benoni aangetref, skaars 2km vanwaar die 25 mense gered is. – SAPA
Vyf onwettige myners se liggame gevind
dood mynwerkers onwettig
Voormalige minister van staatsveiligheid se seun beroof